IR-REGOLAMENT TAL-KUMMISSJONI (KE) Nru 1107/96
Tat-12 ta' Ġunju 1996
Dwar ir-reġistrazzjoni ta' indikazzjonijiet ġeografiċi u denominazzjonijiet ta' oriġini taħt il-proċedura
stabbilita fl-Artikolu 17 tar-Regolament tal-Kunsill (KEE) Nru 2081/92
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat ir-Regolament tal-Kunsill (KEE) Nru 2081/92 ta' l-14 ta' Lulju 1992 dwar il-protezzjoni ta' indikazzjonijiet ġeografiċi u denominazzjonijiet ta' oriġini għal prodotti agrikoli u prodotti ta' l-ikel 1, u b'mod partikolari l-Artikolu 17 tiegħu,
Billi, skond l-Artikolu 17 tar-Regolament (KEE) Nru 2081/92, fis-sitt xhur wara li jidħol fis-seħħ dak ir-Regolament l-Istati Membri għaddew lill-Kummissjoni l-ismijiet protetti legalment jew l-ismijiet stabbiliti bl-użu li xtaqu jirreġistraw;
Billi, wara li ġew eżaminati dawk l-ismijiet skond ir-Regolament (KEE) Nru 2081/92, instab li wħud minnhom kienu skond il-klawżoli ta' dak ir-Regolament u kienu eliġibbli biex jiġu reġistrati u protetti fuq livell Komunitarju bħala indikazzjonijiet jew deskrizzjonijiet ġeografiċi ta' oriġini;
Billi l-ismijiet ġeneriċi m'humiex reġistrati;
Billi l-Artikolu 7 tar-Regolament (KEE) Nru 2081/92 ma japplikax għall-proċedura stabbilita fl-Artikolu 17;
Billi, skond l-Artikolu 14 (3) tar-Regolament (KEE) Nru 2081/92, deskrizzjoni ta' oriġini jew indikazzjoni tġeografika ma tistax tiġi reġistrata meta, fid-dawl tar-reputazzjoni u l-fama ta' trade mark u t-tul taż-żmien li tkun ilha tintuża, ir-reġistrazzjoni tkun aktarx tista' tqarraq bil-konsumatur f'dak li għandu x'jaqsam ma' l-identità vera tal-prodott;
Billi, meta denominazzjoni ta' oriġini jew indikazzjoni ġeografika li l-isem tagħha kien diġà ġie reġistrat bħala trade mark ġiet mogħtija protezzjoni fuq l-inizjattiva ta' produttur wieħed bi qbil mal-kriterji stabbiliti fl-Artikolu 1 tar-Regolament tal-Kummissjoni (KEE) Nru 2037/93 2, dak il-produttur ma jistax ma jħallix produtturi oħra stabbiliti f'dawk l-inħawi li jipproduċu skond l-ispeċifikazzjoni rreġistrata milli jużaw id- denominazzjoni protetta ta' oriġini jew l-indikazzjoni ġeografika protetta;
Billi, meta trade mark u denominazzjoni reġistrata ta' oriġini jew indikazzjoni ġeografika jistgħu jikkoinċidu, l-użu tat-trade mark li jikkorrispondi ma' waħda mis-sitwazzjonijiet li għalihom hemm referenza fl-Artikolu 13 tar-Regolament (KEE) Nru 2081/92 jista' jkompli jsir biss jekk dik it-trade mark tissodisfa l-kondizzjonijiet stabbiliti fl-Artikolu 14 (2) ta' dak ir-Regolament;
Billi ċerti Stati Membri għarrfu li ma ntalbitx protezzjoni għal uħud mill-partijiet tad-deskrizzjonijiet u dan għandu jitqies;
Billi r-reġistrazzjoni ta' denominazzjonijiet protetti ta' oriġini jew indikazzjonijiet ġeografiċi ma jwasslux għal esenzjoni mill-obbligu li jikkonformaw mar-regoli fis-seħħ li għandhom x'jaqsmu ma' prodotti agrikoli u affarijiet ta' l-ikel;
Billi l-vot fil-Kumitat stabbilit fl-Artikolu 15 tar-Regolament (KEE) Nru 2081/92 ma ta l-ebda opinjoni; billi, fin-nuqqas ta' opinjoni u skond dak l-Artikolu, il-Kummissjoni għaddiet proposta lill-Kunsill sabiex hija taġixxi b'maġġoranza kwalifikata fi żmien tlett xhur; billi, sakemm il-Kunsill ma jkunx aġixxa f'dak il-perjodu, il-miżuri proposti għandhom jiġu adottati mill-Kummissjoni,
ADOTTAT DAN IR-REGOLAMENT:
L-Artikolu 1
L-ismijiet imniżżla fl-Anness għandhom ikunu rreġistrati bħala indikazzjonijiet ġeografiċi protetti (IĠP) jew denominazzjonijiet protetti ta' oriġini (DPO) skond l-Artikolu 17 tar-Regolament (KEE) Nru 2081/92.
Ismijiet mhux inklużi fl-Anness li ntbagħtu skond l-Artikolu 17 għandhom jibqgħu protetti fuq livell nazzjonali sakemm tintlaħaq deċiżjoni fuqhom.
L-Artikolu 2
Dan ir-Regolament għandu jidħol fis-seħħ fil-jum meta jiġi ppublikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
Magħmul Brussell, 12 ta' Ġunju 1996.